06.01.2011 14:45   "Väga hästi on kokkuvõttes töötanud IT-süsteemid, ministeeriumid, ka kohalikud omavalitsused on hästi hakkama saanud. Eesti Pank väärib kiitust, turvateenistus, politsei - ei ole ühtegi tõsist turvaintsidenti olnud. Ja kommertspangad on hästi töötanud ja koostööd teinud," rääkis Ligi.    Tema sõnul läheb Eesti Pangast sularaha praeguseks väga vähe välja ning see näitab, et automaadid ja kontorid on saavutanud tasakaalu. Kui vahepeal olid pankades pikad järjekorrad, siis täna hommikul võis öelda, et rahunemine on toimunud ka seal ning inimesed ei tungle enam järjekordades, tõi Ligi  positiivsena välja.    Rahandusminister märkis, et politseile on teatatud viiest valerahajuhtumist. "See on hetk, kus kaabakad otsivad võimalust. Inimeste jaoks on raha veel võõras, aga viis juhtumit ei ole nii palju, kui arvestame, et aastas on neid tavaliselt 60. Isegi on läinud võrdlemisi rahulikult, kuigi ükski juhtum muidugi ei ole positiivne asi," nentis ta.    Lisaks kinnitas Ligi, et seni ei ole teada ühtegi näidet, kus ausa hinnastamise kokkuleppe sõlminud ettevõtted oleksid hinda  tõstnud.    Varsti annab oma hinnangu üleminekule ka Euroopa Komisjon, kuid Ligi prognoosis, et see tuleb hea.